## Uredba o osnivanju Javne ustanove Hrvatski olimpijski centar

### NN 142/2006 (28.12.2006.), Uredba o osnivanju Javne ustanove Hrvatski olimpijski centar

# VLADA REPUBLIKE HRVATSKE

**3208**

Na temelju članka 12. stavka 2. Zakona o ustanovama (»Narod­ne novine«, br.
76/93, 29/97 i 47/99), Vlada Republike Hrvatske je na sjednici održanoj 21.
prosinca 2006. godine donijela

## UREDBU

### O OSNIVANJU JAVNE USTANOVE HRVATSKI OLIMPIJSKI CENTAR

Članak 1.

Ovom Uredbom osniva se javna ustanova pod nazivom Javna ustanova Hrvatski
olimpijski centar (u daljnjem tekstu: Centar), te se uređuje djelatnost,
ustrojstvo, prava i obveze Centra.

Članak 2.

Osnivač Centra je Republika Hrvatska, a u ime osnivača osnivačka prava obavlja
Ministarstvo znanosti, obrazovanja i športa.
Centar ima svojstvo pravne osobe i upisuje se u sudski registar.
Sjedište Centra je u Jasenku, Vrelo.

Članak 3.

Djelatnost Centra je obavljanje športskih djelatnosti športske rekreacije,
športske poduke, te upravljanje i održavanje športskih građevina.
Centar može obavljati i druge djelatnosti utvrđene Statutom koje služe
obavljanju djelatnosti iz stavka 1. ovog članka.

Članak 4.

Tijela Centra su Upravno vijeće i ravnatelj.

Članak 5.

Centrom upravlja Upravno vijeće.
Upravno vijeće donosi:
– godišnji program promicanja športskih djelatnosti te ostalih rekreacijskih
djelatnosti unutar djelatnosti Centra,
– odluku o raspolaganju imovinom i sredstvima Centra,
– Statut Centra,
– plan razvoja Centra i godišnji financijski plan,
– akt o unutarnjem ustrojstvu i načinu rada Centra,
– akt o stegovnoj i materijalnoj odgovornosti zaposlenih,
– akt o raspodjeli plaća zaposlenih,
– odluke o imenovanju i razrješenju službenika određenih Statutom Centra.
Akti iz stavka 2. alineja 1., 2. i 3. donose se uz suglasnost osnivača.
Upravno vijeće obavlja i druge poslove određene Statutom Centra i zakonom.

Članak 6.

Upravno vijeće ima predsjednika i četiri člana, koje imenuje Vlada Republike
Hrvatske na prijedlog ministra znanosti, obrazovanja i športa.
Mandat predsjednika i članova Upravnog vijeća je četiri godine.

Članak 7.

Način rada i odlučivanja Upravnog vijeća uređuje se Statutom Centra i
poslovnikom o radu Upravnog vijeća.

Članak 8.

Centar zastupa i predstavlja ravnatelj Centra.
Ravnatelj organizira i vodi rad i poslovanje Centra, poduzima sve pravne radnje
u ime i za račun Centra, zastupa Centar u svim postupcima pred sudovima,
upravnim i drugim državnim tijelima te pravnim osobama s javnim ovlastima, a u
granicama svojih ovlasti može dati punomoć drugoj osobi za zastupanje Centra u
pravnom prometu.
Ravnatelja Centra imenuje i razrješava, na prijedlog ministra znanosti,
obrazovanja i športa, Vlada Republike Hrvatske na razdoblje od četiri godine.
Na prijedlog ravnatelja Centra, Upravno vijeće imenuje zamjenika ravnatelja
Centra, na način i u postupku utvrđenim Statutom Centra.
Zamjenik ravnatelja Centra zamjenjuje ravnatelja u slučaju njegove odsutnosti
ili spriječenosti i obavlja druge poslove određene Statutom Centra.

Članak 9.

Ravnatelj ne može bez suglasnosti Upravnog vijeća sklapati poslove o stjecanju,
opterećenju i otuđenju nekretnina, ako vrijednost pravnog posla iznosi više od
100.000,00 kuna.
Centar ne može bez suglasnosti osnivača steći, opteretiti ili otuđiti nekretninu
i drugu imovinu ili sklapati pravne poslove čija je vrijednost veća od
vrijednosti utvrđene Statutom Centra.

Članak 10.

Sredstva za osnivanje i početak rada Centra osigurava osnivač.

Članak 11.

Sredstva za djelatnost Centra osiguravaju se iz državnog proračuna Republike
Hrvatske.
Centar može stjecati sredstva obavljanjem svoje djelatnosti, naplatom naknada za
obavljanje dopuštene djelatnosti drugih pravnih i fizičkih osoba, te potporama,
sponzorstvom i darovanjima.

Članak 12.

Ako u obavljanju svoje djelatnosti Centar ostvari dobit, ta se dobit
upotrebljava isključivo za obavljanje i razvoj djelatnosti Centra.

Članak 13.

Za obveze u poslovanju Centar odgovara cijelom svojom imovinom.
Republika Hrvatska solidarno i neograničeno odgovara za obveze Centra.

Članak 14.

Statut Centra donijet će Upravno vijeće uz suglasnost osnivača, u roku od 30
dana od dana imenovanja.
Statutom se pobliže uređuje ustrojstvo, ovlasti, način rada i odlučivanje
pojedinih tijela Centra, međusobna prava i obveze osnivača i Centra, način
raspolaganja dobiti, te druga pitanja od značaja za obavljanje poslova Centra.

Članak 15.

Rad Centra je javan.
O javnosti rada Centra skrbi ravnatelj.
Upravno vijeće Centra dužno je najmanje jedanput godišnje podnijeti izvješće o
radu Vladi Republike Hrvatske i Ministarstvu znanosti, obrazovanja i športa.

Članak 16.

Centar počinje s radom danom upisa u sudski registar.

Članak 17.

Nadzor nad zakonitošću rada Centra obavlja Ministarstvo znanosti, obrazovanja i
športa.

Članak 18.

Vlada Republike Hrvatske će, u roku od 30 dana od dana stupanja na snagu ove
Uredbe, na prijedlog ministra znanosti, obrazovanja i športa, imenovati
privremenog ravnatelja Centra, koji će obaviti poslove u vezi s upisom Centra u
sudski registar i organizirati početak rada Centra. Mandat privremenog
ravnatelja Centra traje do imenovanja ravnatelja Centra, ne dulje od šest
mjeseci od dana stupanja na snagu ove Uredbe.

Članak 19.

Ova Uredba stupa na snagu osmog dana od dana objave u »Narodnim novinama«.

Klasa: 620-02/06-01/05
Urbroj: 5030108-06-1
Zagreb, 21. prosinca 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 142/2006-3208
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)